Πρόταση ΚΑΝΟΝΙΣΜΟΥ ΤΟΥ ΣΥΜΒΟΥΛΙΟΥ για την απαγόρευση των εισαγωγών ξιφία του Ατλαντικού (Xiphias gladius) καταγωγής Σιέρα Λεόνε και για την κατάργηση του κανονισμού (ΕΚ) αριθ. 2093/2000

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

Η διατήρηση και η διαχείριση των αποθεμάτων θυννοειδών του Ατλαντικού και των παρακείμενων θαλασσών εντάσσεται στις αρμοδιότητες της διεθνούς επιτροπής για τη διατήρηση των θυννοειδών και παρόμοιων ειδών του Ατλαντικού (ICCAT). Η ICCAT διασφαλίζει τη χρηστή διαχείριση των αποθεμάτων θυννοειδών με τη θέσπιση εμπορικών κυρώσεων κατά κάθε μέρους που αποδεικνύεται ότι παραβιάζει τα μέτρα της. Η Κοινότητα, ως συμβαλλόμενο μέρος στην ICCAT, πρέπει να εξασφαλίσει ότι μεταφέρονται στο κοινοτικό δίκαιο οι συστάσεις της ICCAT σχετικά με τις εμπορικές κυρώσεις.

Με τον κανονισμό (ΕΚ) αριθ. 2093/2000, που εγκρίθηκε στις 28 Σεπτεμβρίου 2000, η Κοινότητα μετέφερε στο κοινοτικό δίκαιο τη σύσταση της ICCAT σχετικά με την απαγόρευση των εισαγωγών ξιφία Ατλαντικού καταγωγής Μπελίζ και Ονδούρας. Έκτοτε, η ICCAT έχει εκδώσει μία σειρά συστάσεων σχετικά με την εισαγωγή του εν λόγω προϊόντος από τις δύο αυτές χώρες και από άλλες χώρες. Κατά συνέπεια, πρέπει να περιληφθούν στο κοινοτικό δίκαιο οι τελευταίες αυτές συστάσεις, όπως περιγράφονται στη συνέχεια.

Κατά την τακτική συνεδρίαση της τον Νοέμβριο 2001, η ICCAT εξέδωσε σύσταση με την οποία αίρεται για τα συμβαλλόμενα μέρη της η απαγόρευση των εισαγωγών ξιφία του Ατλαντικού καταγωγής Ονδούρας, σε οποιαδήποτε μορφή, με ισχύ από τις 21 Σεπτεμβρίου 2002, χάρη στη συνεργασία που καθιέρωσε η Ονδούρα με την ICCAT καθώς και στην προσχώρησή της στον εν λόγω οργανισμό.

Κατά την έκτακτη συνεδρίαση που πραγματοποιήθηκε τον Νοέμβριο 2002, η ICCAT εξέδωσε σύσταση με την οποία απαγορεύονται, για τα συμβαλλόμενα μέρη της, οι εισαγωγές ξιφία του Ατλαντικού καταγωγής Σιέρα Λεόνε, σε οποιαδήποτε μορφή, με ισχύ από τις 3 Ιουνίου 2003. Η σύσταση αυτή βασίζεται στο ψήφισμα του 1998 σχετικά με τα αλιεύματα θυννοειδών που δεν δηλώνονται και δεν εμπίπτουν στις ισχύουσες ρυθμίσεις και τα οποία αλιεύονται από μεγάλα αλιευτικά με παραγάδι στη ζώνη που καλύπτει η σύμβαση της εν λόγω οργάνωσης.

Κατά την συνεδρίαση που πραγματοποιήθηκε τον Νοέμβριο 2003, η ICCAT συνέστησε την άρση, για τα συμβαλλόμενα μέρη της, της απαγόρευσης εισαγωγών ξιφία του Ατλαντικού καταγωγής Μπελίζ, σε οποιαδήποτε μορφή, με ισχύ από την 1η Ιανουαρίου 2004.

Η Ευρωπαϊκή Κοινότητα είναι συμβαλλόμενο μέρος της ΙCCAT από τις 14 Νοεμβρίου 1997, και, δυνάμει της κοινής εμπορικής πολιτικής, οι εν λόγω απαγορεύσεις εισαγωγής πρέπει να επιβληθούν σε επίπεδο Κοινότητας. Όπως και με την έγκριση του κανονισμού (ΕΚ) αριθ. 2093/2000 του Συμβουλίου, η Κοινότητα κρίνει ότι αυτά τα μέτρα είναι πλήρως συμβατά με τις υποχρεώσεις της που απορρέουν στο πλαίσιο του ΠΟΕ δυνάμει των διατάξεων του άρθρου XX εδάφιο η) της GATT (1994), που προβλέπει τη δυνατότητα εφαρμογής εμπορικών μέτρων με σκοπό την προστασία εξαντλήσιμων πόρων, καθώς και με το άρθρο 2 παράγραφος 2 του παραρτήματος V της συμφωνίας εταιρικής σχέσης ΑΚΕ-ΕΚ που υπεγράφη στο Κοτονού (Σιέρα Λεόνε).

Λαμβάνοντας υπόψη της διάφορες συστάσεις της ICCAT, προτείνεται η κατάργηση του κανονισμού (ΕΚ) αριθ. 2093/2000 του Συμβουλίου και η αντικατάστασή του με την παρούσα πρόταση.

2004/0044 (ACC)

Πρόταση ΚΑΝΟΝΙΣΜΟΥ ΤΟΥ ΣΥΜΒΟΥΛΙΟΥ για την απαγόρευση των εισαγωγών ξιφία του Ατλαντικού (Xiphias gladius) καταγωγής Σιέρα Λεόνε και για την κατάργηση του κανονισμού (ΕΚ) αριθ. 2093/2000

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 133,

την πρόταση της Επιτροπής,

Εκτιμώντας τα εξής:

(1) Η προστασία των αλιευτικών πόρων, ως εξαντλήσιμων φυσικών πόρων, αποτελεί αναγκαιότητα, τόσο για λόγους βιολογικών ισορροπιών όσο και υπό την προοπτική της παγκόσμιας επισιτιστικής ασφάλειας.

(2) Η διεθνής επιτροπή για τη διατήρηση των θυννοειδών του Ατλαντικού (ICCAT), της οποίας συμβαλλόμενο μέρος είναι η Ευρωπαϊκή Κοινότητα, υιοθέτησε, το 1995, ένα σχέδιο δράσης ώστε να διασφαλιστεί η αποτελεσματικότητα του προγράμματος διατήρησης του ξιφία του Ατλαντικού, με σκοπό την αποτελεσματική διατήρηση του είδους αυτού.

(3) Η αποτελεσματική διαχείριση των εν λόγω αποθεμάτων από τα συμβαλλόμενα μέρη της ICCAT, οι αλιείς των οποίων υποχρεούνται να μειώσουν τα αλιεύματά τους του ξιφία του Ατλαντικού, είναι δυνατή μόνον εφόσον όλα τα μη συμβαλλόμενα μέρη που αλιεύουν τον ξιφία του Ατλαντικού συνεργασθούν με την ICCAT και τηρήσουν τα καθορισθέντα μέτρα διατήρησης και διαχείρισης.

(4) Το 1998 η ICCAT κατονόμασε το Μπελίζ και την Ονδούρα, και το 2002 τη Σιέρα Λεόνε, ως χώρες των οποίων τα πλοία αλιεύουν τον ξιφία του Ατλαντικού με τρόπο που θίγει την αποτελεσματικότητα των μέτρων του οργανισμού αυτού για τη διατήρηση του εν λόγω είδους, και στήριξε τη διαπίστωσή της σε στοιχεία που αφορούν τα αλιεύματα, το εμπόριο και τις δραστηριότητες των πλοίων.

(5) Οι εισαγωγές ξιφία του Ατλαντικού καταγωγής Μπελίζ και Ονδούρας διέπονται τη στιγμή αυτή από τον κανονισμό (ΕΚ) αριθ. 2093/2000 [1] ο οποίος απαγορεύει τις εισαγωγές ξιφία από τις δύο αυτές χώρες.

[1] ΕΕ L 249 της 4.10.2000, σ. 3.

(6) Η ICCAT έλαβε γνώση της ενισχυμένης συνεργασίας που καθιέρωσε η Ονδούρα με σκοπό τη διατήρηση του ξιφία του Ατλαντικού. Κατά την ετήσια συνεδρίασή της το 2001, πρότεινε την άρση της απαγόρευσης των εισαγωγών προϊόντων ξιφία του Ατλαντικού, σε οποιαδήποτε μορφή, που είχε επιβληθεί στην Ονδούρα από τα συμβαλλόμενα μέρη.

(7) Η ICCAT έλαβε γνώση της βελτιωμένης συνεργασίας που καθιέρωσε το Μπελίζ με σκοπό τη διατήρηση του ξιφία του Ατλαντικού. Κατά την ετήσια συνεδρίασή της το 2003, πρότεινε την άρση της απαγόρευσης, με ισχύ από την 1η Ιανουαρίου 2004, των εισαγωγών προϊόντων ξιφία του Ατλαντικού, σε οποιαδήποτε μορφή, η οποία είχε επιβληθεί στο Μπελίζ από τα συμβαλλόμενα μέρη.

(8) Τα διαβήματα της ICCAT προς την Σιέρα Λεόνε ώστε να ενθαρρυνθεί η χώρα αυτή να συμμορφωθεί με τα μέτρα διατήρησης και διαχείρισης του ξιφία του Ατλαντικού δεν είχαν κανένα αποτέλεσμα.

(9) Η ICCAT συνέστησε στα συμβαλλόμενα μέρη να λάβουν τα κατάλληλα μέτρα για να επιβάλλουν την απαγόρευση των εισαγωγών των εν λόγω προϊόντων, σε οποιαδήποτε μορφή, καταγωγής Σιέρα Λεόνε. Τα μέτρα αυτά θα αρθούν μόλις διαπιστωθεί ότι οι αλιευτικές δραστηριότητες της εν λόγω χώρας έχουν ευθυγραμμισθεί με τα μέτρα της ICCAT. Κατά συνέπεια, είναι απαραίτητη η εφαρμογή των μέτρων αυτών από την Ευρωπαϊκή Κοινότητα, η οποία έχει αποκλειστική αρμοδιότητα για το εν λόγω θέμα.

(10) Για λόγους διαφάνειας, πρέπει να καταργηθεί ο κανονισμός (ΕΚ) αριθ. 2093/2000 και να αντικατασταθεί με τον παρόντα κανονισμό.

(11) Τα εν λόγω μέτρα είναι συμβατά με τις υποχρεώσεις της Ευρωπαϊκής Κοινότητας βάσει άλλων διεθνών συμφωνιών,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Για τους σκοπούς του παρόντος κανονισμού, ως «εισαγωγή» νοούνται οι τελωνειακές διαδικασίες που περιγράφονται στο άρθρο 4, σημεία 15 α) και 15 β) καθώς και 16 α) έως 16 στ) του κανονισμού (ΕΟΚ) αριθ. 2913/92 του Συμβουλίου [2].

[2] ΕΕ L 302 της 19.10.1992, σ. 1.

Άρθρο 2

1. Απαγορεύονται οι εισαγωγές στην Κοινότητα ξιφία του Ατλαντικού (Xiphias gladius) καταγωγής Σιέρα Λεόνε, που υπάγεται στους κωδικούς ΣΟ ex 0301 99 90, 0302 69 87, 0303 79 87, ex 0304 10 38, ex 0304 10 98, 0304 20 87, 0304 90 65, ex 0305 20 00, ex 0305 30 90, ex 0305 49 80, ex 0305 59 80 και ex 0305 69 80.

2. Απαγορεύονται οι εισαγωγές κάθε μεταποιημένου προϊόντος, που παρασκευάζεται με βάση τον ξιφία του Ατλαντικού που αναφέρεται στην παράγραφο 1 και υπάγεται στους κωδικούς ex 1604 19 91, ex 1604 19 98 και ex 1604 20 90.

Άρθρο 3

Οι διατάξεις του παρόντος κανονισμού δεν εφαρμόζονται στις ποσότητες προϊόντων που αναφέρονται στο άρθρο 2, καταγωγής Σιέρα Λεόνε, για τις οποίες μπορεί να αποδειχθεί, ικανοποιητικά για τις αρμόδιες εθνικές αρχές, ότι μεταφέρονταν προς το έδαφος της Κοινότητας κατά την ημερομηνία έναρξης της ισχύος του κανονισμού και εφόσον η εισαγωγή των εν λόγω ποσοτήτων έχει πραγματοποιηθεί το αργότερο δεκατέσσερις ημέρες μετά την ημερομηνία αυτή.

Άρθρο 4

Ο κανονισμός (ΕΚ) αριθ. 2093/2000 καταργείται.

Άρθρο 5

Ο παρών κανονισμός αρχίζει να ισχύει την έβδομη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες,

Για το Συμβούλιο

Ο Πρόεδρος